62024CJ0086
UNIONIN TUOMIOISTUIMEN TUOMIO (kahdeksas jaosto)
2 päivänä lokakuuta 2025 (
*1
)
Ennakkoratkaisupyyntö – Tulliliitto – Asetus (EU) N:o 952/2013 – Tavaroiden alkuperän määrittäminen – Delegoitu asetus (EU) 2015/2446 – Harmonoidun tavarankuvaus- ja koodausjärjestelmän alanimike 730441 – Putket ja profiiliputket, saumattomat, rautaa (muuta kuin valurautaa) tai terästä – Teräsputkiin sovellettavan alkuperäsäännön pätevyys – Kuumaviimeistellyt putket, jotka on myöhemmin kylmävalssattu
Asiassa C‑86/24,
jossa on kyse SEUT 267 artiklaan perustuvasta ennakkoratkaisupyynnöstä, jonka Krajský soud v Ostravě – pobočka v Olomouci (Ostravan maakunnallinen tuomioistuin, Olomoucin jaosto, Tšekki) on esittänyt 23.1.2024 tekemällään päätöksellä, joka on saapunut unionin tuomioistuimeen 2.2.2024, saadakseen ennakkoratkaisun asiassa
CS STEEL a.s.
vastaan
Generální ředitelství cel,
UNIONIN TUOMIOISTUIN (kahdeksas jaosto),
toimien kokoonpanossa: jaoston puheenjohtaja S. Rodin (esittelevä tuomari) sekä tuomarit N. Piçarra ja N. Fenger,
julkisasiamies: R. Norkus,
kirjaaja: hallintovirkamies R. Stefanova-Kamisheva,
ottaen huomioon kirjallisessa käsittelyssä ja 27.3.2025 pidetyssä istunnossa esitetyn,
ottaen huomioon huomautukset, jotka sille ovat esittäneet
–
CS STEEL a.s., edustajanaan D. Urbanec, advokát,
–
Generální ředitelství cel, edustajanaan P. Polák,
–
Tšekin hallitus, asiamiehinään L. Březinová, L. Halajová, M. Smolek ja J. Vláčil,
–
Espanjan hallitus, asiamiehinään M. Morales Puerta ja P. Pérez Zapico,
–
Euroopan komissio, asiamiehinään B. Eggers ja J. Hradil,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1
Ennakkoratkaisupyyntö koskee harmonoidun (ts. harmonisoidun) tavarankuvaus- ja koodausjärjestelmän (jäljempänä harmonoitu järjestelmä) alanimikkeeseen 730441 kuuluviin tavaroihin sovellettavan pääasiallisen säännön (jäljempänä pääasiallinen sääntö), josta säädetään Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta 28.7.2015 annetun komission delegoidun asetuksen (EU) 2015/2446 (EUVL 2015, L 343, s. 1) liitteessä 22-01, pätevyyttä.
2
Tämä pyyntö on esitetty asiassa, jossa asianosaisina ovat tšekkiläinen yhtiö CS STEEL a.s. ja Generální ředitelství cel (tullihallinto, Tšekki; jäljempänä kansallinen tulliviranomainen) ja jossa on kyse tullin kantamisesta jälkikäteen kyseiseltä yhtiöltä.
Asiaa koskevat oikeussäännöt
Kansainvälinen oikeus
3
Harmonoitu järjestelmä on otettu käyttöön harmonisoitua tavarankuvaus- ja ‑koodausjärjestelmää koskevalla 14.6.1983 Brysselissä Maailman tullijärjestön (WCO) puitteissa tehdyllä kansainvälisellä yleissopimuksella (Yhdistyneiden kansakuntien sopimussarja, nide 1503, s. 4, nro 25910 (1988)), joka on 24.6.1986 tehdyn siihen liittyvän muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1). WCO on laatinut harmonoidun järjestelmän selitykset tämän yleissopimuksen määräysten mukaisesti.
4
Harmonoidun järjestelmän nimikettä 7304 koskevassa selityksessä todetaan seuraavaa:
”Tämän nimikkeen putket ja profiiliputket voidaan valmistaa seuraavilla menetelmillä:
– –
B) Kuumavetämällä puristimessa pyöröterästä, käyttäen joko lasia (Ugine-Sejournet ‑menetelmä) tai muuta voiteluainetta. Tämä menetelmä käsittää itse asiassa seuraavat vaiheet: lävistämisen, mahdollisen laajentamisen ja vetämisen.
Yllämainittuja vaiheita seuraavat erilaiset viimeistelytoimet:
–
kuumaviimeistely: tässä tapauksessa aihio kulkee uudelleenkuumentamisen jälkeen ohennusvalssiin tai venytysvalssiin ja lopuksi oikaisuvalssiin, tai
–
kylmäviimeistely tuurnan ympärillä, vetämällä kylmänä vetopenkissä tai kylmävalssaus (kylmäohennus) pilgervalssissa (Mannesmann- tai Megaval-menetelmä). Näillä toimenpiteillä saadaan aihioina käytettävistä kuumavedetyistä tai työnnetyistä putkista ohutseinäisempiä (on huomattava, että Transval-menetelmällä voidaan valmistaa suoraan ohutseinäisiä putkia) tai pienempiläpimittaisia sekä myös putkia tarkemmin läpimitta- tai seinämävahvuustoleranssein. Kylmätyöstömenetelmät käsittävät myös laahinnan ja valssisilityksen, jotka ovat tarpeen esim. pneumaattisiin nostureihin ja hydraulisylintereihin käytettävien kiillotettujen putkien (putket, joiden karkeus on vähäinen) valmistamiseksi.
– –”
Unionin oikeus
Tullikoodeksi
5
Unionin tullikoodeksista 9.10.2013 annetun Euroopan parlamentin ja neuvoston asetuksen (EU) N:o 952/2013 (EUVL 2013, L 269, s. 1; jäljempänä tullikoodeksi) 60 artiklan, jonka otsikko on ”Alkuperäaseman saaminen”, 2 kohdassa säädetään seuraavaa:
”Tavaran, jonka tuottaminen on tapahtunut useammassa kuin yhdessä maassa tai [useammalla kuin yhdellä] alueella, on katsottava olevan peräisin siitä maasta tai siltä alueelta, jossa [tai jolla] sille on suoritettu tähän tarkoitukseen varustetussa yrityksessä viimeinen merkittävä ja taloudellisesti perusteltu jalostus tai käsittely, joka on johtanut uuden tuotteen valmistukseen tai edustaa merkittävää valmistusastetta.”
6
Tullikoodeksin 62 artiklassa, jonka otsikko on ”Säädösvallan siirto”, säädetään seuraavaa:
”Siirretään [Euroopan] komissiolle valta antaa 284 artiklan mukaisesti delegoituja säädöksiä, joissa vahvistetaan säännöt, joiden nojalla katsotaan 60 artiklan mukaisesti, että tavarat, joiden osalta on tarpeen määrittää muu kuin etuuskohteluun oikeuttava alkuperä 59 artiklassa tarkoitettujen [Euroopan] unionin toimenpiteiden soveltamiseksi, on tuotettu kokonaan tietyssä maassa tai tietyllä alueella tai että tavaroille on suoritettu tähän tarkoitukseen varustetussa yrityksessä viimeinen merkittävä ja taloudellisesti perusteltu jalostus tai käsittely, joka on johtanut uuden tuotteen valmistukseen tai joka edustaa merkittävää valmistusastetta tietyssä maassa tai tietyllä alueella.”
7
Tullikoodeksin 284 artiklassa, jonka otsikko on ”Siirretyn säädösvallan käyttäminen”, täsmennetään tämän säädösvallan käyttämiseen liittyvät yksityiskohtaiset säännöt.
Delegoitu asetus 2015/2446
8
Komissio antoi tullikoodeksin 62 artiklan mukaista toimivaltaansa käyttäen delegoidun asetuksen 2015/2446.
9
Delegoidun asetuksen liitteen 22-01 otsikko on ”Alkuhuomautukset ja luettelo muun kuin etuuskohteluun oikeuttavan alkuperän antavista merkittävistä jalostus- ja käsittelytoiminnoista”. Kyseisessä liitteessä on osa, jonka otsikko on ”Alkuhuomautukset” ja jonka 2 ja 3 kohdan sanamuoto on seuraava:
”2) Tämän liitteen sääntöjen soveltaminen
2.1
Tämän liitteen sääntöjä sovelletaan tavaroihin sen perusteella, miten ne on luokiteltu harmonoidussa järjestelmässä, ja sellaisten lisäperusteiden mukaisesti, joita voidaan vahvistaa harmonoidun järjestelmän nimikkeiden tai alanimikkeiden ohella tämän liitteen soveltamiseksi. Harmonoidun järjestelmän nimikkeitä tai alanimikkeitä, jotka on jaettu osiin [tällaisia perusteita] käyttäen, kutsutaan tässä liitteessä ’jaetuksi nimikkeeksi’ tai ’jaetuksi alanimikkeeksi’. – –
Tavarat luokitellaan harmonoidun järjestelmän nimikkeisiin ja alanimikkeisiin kyseisen järjestelmän yleisten tulkintasääntöjen sekä mahdollisten asiaankuuluvien jakso-, ryhmä- ja alanimikehuomautusten mukaisesti. Kyseiset säännöt ja huomautukset ovat osa yhdistettyä nimikkeistöä, joka on [tariffi- ja tilastonimikkeistöstä ja yhteisestä tullitariffista 23.7.1987 annetun] neuvoston asetuksen (ETY) N:o 2658/87 (EYVL 1987, L 256, s. 1) liitteenä I. Jotta oikea jaettu nimike tai alanimike voidaan yksilöidä tämän liitteen tietyille tavaroille, harmonoidun järjestelmän yleisiä tulkintasääntöjä sekä mahdollisia asiaankuuluvia jakso-, ryhmä- ja alanimikehuomautuksia sovelletaan soveltuvin osin, jollei tässä liitteessä toisin säädetä.
– –
3) Sanasto
Tariffiluokittelun muuttumista koskevissa alajaottelutason pääasiallisissa säännöissä voidaan käyttää seuraavia lyhenteitä:
– –
CTH: luokittelun muuttuminen kyseiseen nimikkeeseen mistä tahansa muusta nimikkeestä
– –”
10
Kyseisen liitteen 73 ryhmä sisältää taulukon pääasiallisista säännöistä, joita sovelletaan siinä mainittujen tavaroiden alkuperämaan tai ‑alueen määrittämiseksi, jotka on yksilöity harmonoidun järjestelmän nimikkeen tai alanimikkeen mukaan ja joista yksi on harmonoidun järjestelmän alanimikkeeseen 730441 kuuluviin poikkileikkaukseltaan ympyrän muotoisiin, ruostumattomasta teräksestä valmistettuihin saumattomiin, kylmävedettyihin tai kylmävalssattuihin putkiin sovellettava pääasiallinen sääntö. Kyseisessä taulukossa todetaan seuraavaa:
”HS 2012 ‑nimike
Tavaran kuvaus
Pääasiallinen sääntö
[– –]
7304
Putket ja profiiliputket, saumattomat, rautaa (muuta kuin valurautaa) tai terästä
Kuten alanimikkeissä eritellään
– putket, jollaisia käytetään öljy- tai kaasuputkijohdoissa
7304 11
– – ruostumatonta terästä
CTH
[– –]
– muut, poikkileikkaukseltaan ympyrän muotoiset, ruostumatonta terästä:
7304 41
– – kylmävedetyt tai kylmävalssatut
CTH tai luokittelun muuttuminen alanimikkeen 7304 49 profiiliputkista
7304 49
– – muut
CTH”
Pääasia, ennakkoratkaisukysymys ja asian käsittely unionin tuomioistuimessa
11
Intiaan sijoittautunut yhtiö Maxim Tubes Company Pvt. Ltd toi Kiinasta Intiaan ASTM A312 ‑standardin mukaisia, alanimikkeeseen 730411 kuuluvia kuumaviimeisteltyjä teräksisiä putkia. Kyseiset putket kylmävalssattiin myöhemmin Intiassa, eli ne valssattiin, peitattiin, passivoitiin, hehkutettiin, suoristettiin ja leikattiin, minkä seurauksena putkien mitat muuttuivat. Tällä tavoin jalostetut, edelleen ASTM A312 ‑standardin mukaiset putket vietiin unioniin CS STEELille.
12
Celní úřad pro Olomoucký kraj (Olomoucin alueen tullitoimipaikka, Tšekki) vastaanotti tammikuun 2016 ja joulukuun 2017 välisenä aikana CS STEELiltä kuusi tulli-ilmoitusta harmonoidun järjestelmän alanimikkeeseen 730441 kuuluvien ruostumattomasta teräksestä valmistettujen saumattomien, poikkileikkaukseltaan ympyrän muotoisten putkien, joiden oli ilmoitettu olevan etuuskohteluun oikeuttamatonta intialaista alkuperää, vapaaseen liikkeeseen luovutusta varten.
13
Kansallinen tulliviranomainen päätyi tarkastuksen jälkeen siihen lopputulokseen, että putket olivat peräisin Kiinasta, ja kantoi näin ollen suoritettavat tullit jälkikäteen lopullisen polkumyyntitullin käyttöön ottamisesta Kiinan kansantasavallasta peräisin olevien tiettyjen ruostumattomasta teräksestä valmistettujen saumattomien putkien tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 5.3.2018 annetun komission täytäntöönpanoasetuksen (EU) 2018/330 (EUVL 2018, L 63, s. 15) nojalla.
14
Tulliviranomaisen mukaan kyseisten putkien alkuperä olisi voinut muuttua ainoastaan siinä tapauksessa, että putket olisi valmistettu muihin harmonoidun järjestelmän nimikkeisiin kuuluvista tavaroista, kuten nimikkeeseen 7204 kuuluvista teräspohjaisista jätteistä ja romusta tai alanimikkeeseen 730449 kuuluvista profiiliputkista.
15
Ennakkoratkaisua pyytänyt tuomioistuin Krajský soud v Ostravě – pobočka v Olomouci (Ostravan maakunnallinen tuomioistuin, Olomoucin jaosto, Tšekki), jossa CS STEEL nosti kanteen tullin jälkikäteistä kantamista koskevista kansallisen tulliviranomaisen päätöksistä, pohtii harmonoidun järjestelmän alanimikkeeseen 730441 kuuluvien tavaroiden alkuperän määrittämistä koskevan pääasiallisen säännön, joka esitetään delegoidun asetuksen 2015/2446 liitteessä 22-01, pätevyyttä, koska kyseisen säännön mukaan tällaiset tavarat, jotka on valmistettu kylmävalssaamalla harmonoidun järjestelmän alanimikkeeseen 730449 kuuluvia tuotteita, katsotaan sen maan alkuperätavaroiksi, jossa kyseiset toiminnot on suoritettu, kun taas tällainen harmonoidun järjestelmän alanimikkeeseen 730411 kuuluvien tuotteiden jalostaminen ei johda siihen, että kyseiset tavarat katsotaan tällaisen maan alkuperätavaroiksi.
16
Ennakkoratkaisua pyytänyt tuomioistuin toteaa tältä osin, että harmonoidun järjestelmän alanimikkeeseen 730441 kuuluvien tavaroiden alkuperän määrittämistä koskevasta pääasiallisesta säännöstä, luettuna 21.9.2023 annetun tuomion Stappert Deutschland (C‑210/22, EU:C:2023:693) valossa, ilmenee, että alkuperän muuttuminen tapahtuu lähinnä joko tullinimikkeen muuttumisella tai harmonoidun järjestelmän alanimikkeeseen 730449 kuuluvan tuotteen kylmävalssauksella. Kyseisen tuomioistuimen mukaan on niin, että koska alanimikkeen 730449 ja alanimikkeen 730411 välinen ainoa merkittävä ero on nähtävästi putkien käyttötarkoitus, kyseisellä pääasiallisella säännöllä saatetaan erotella syrjivästi jalostettuja tuotteita, jotka kuuluvat ennen jalostusta harmonoidun järjestelmän alanimikkeeseen 730411.
17
Tässä tilanteessa Krajský soud v Ostravě – pobočka v Olomouci on päättänyt lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Onko harmonoidun järjestelmän alanimikkeeseen 730441 kuuluvien tavaroiden alkuperän määrittämistä koskeva pääasiallinen sääntö, joka esitetään delegoidun asetuksen [2015/2446] liitteessä 22-01, pätevä siltä osin kuin siinä suljetaan pois se, että alanimikkeeseen 730411 kuuluvien, ASTM A312 ‑standardin mukaisten kuumaviimeisteltyjen putkien kylmäkäsittely (kylmävalssaus) riittäisi niiden alkuperän muuttumiseen?”
18
Vastauksessaan unionin tuomioistuimen esittämään tietopyyntöön, joka koski muun muassa kyseessä olevien putkien kylmäkäsittelyn vaikutusta, ennakkoratkaisua pyytänyt tuomioistuin totesi yhtäältä, että kyseisten putkien mittoja, rakennetta ja materiaalin ominaispiirteitä oli muutettu merkittävällä tavalla, ja toisaalta, ettei sillä ollut tietoa siitä, pystyttiinkö mainittuja putkia käyttämään ominaispiirteidensä perusteella öljy- tai kaasuputkina.
Ennakkoratkaisukysymyksen tarkastelu
19
Ennakkoratkaisua pyytänyt tuomioistuin tiedustelee kysymyksellään lähinnä, onko pääasiallinen sääntö pätevä tullikoodeksin 60 artiklan 2 kohdan kannalta siltä osin kuin kyseisen säännön mukaan harmonoidun järjestelmän alanimikkeeseen 730441 kuuluvien putkien, jotka on kylmävalmistettu harmonoidun järjestelmän alanimikkeeseen 730411 kuuluvista putkista, ei voida katsoa olevan peräisin siitä maasta tai siltä alueelta, jossa tai jolla niille on suoritettu viimeinen jalostus tai käsittely.
20
Tältä osin on todettava pääasiallisen säännön sanamuodosta ilmenevän, että harmonoidun järjestelmän alanimikkeeseen 730441 kuuluvien putkien katsotaan olevan peräisin siitä maasta, jossa ne on jalostettu joko muuhun harmonoidun järjestelmän nimikkeeseen kuuluvista tuotteista tai harmonoidun järjestelmän alanimikkeeseen 730449 kuuluvien profiiliputkien kylmävalssauksella. Unionin tuomioistuin on kuitenkin katsonut 21.9.2023 antamassaan tuomiossa Stappert Deutschland (C‑210/22, EU:C:2023:693, 66 kohta), että kyseinen sääntö on pätemätön siltä osin kuin siinä suljetaan pois se, että tullinimikkeen muuttuminen, joka on seurausta harmonoidun järjestelmän alanimikkeeseen 730449 kuuluvien putkien jalostamisesta harmonoidun järjestelmän alanimikkeen 730441 mukaisiksi raudasta tai teräksestä valmistetuiksi saumattomiksi, kylmävedetyiksi tai ‑valssatuiksi putkiksi ja profiiliputkiksi, antaa viimeksi mainituille putkille sen valtion, jossa muutos tapahtui, alkuperäaseman.
21
Vaikuttaa siis siltä, että – kuten ennakkoratkaisua pyytänyt tuomioistuin lähinnä toteaa – pääasiallisella säännöllä, luettuna mainitun tuomion valossa, kohdellaan alkuperän määrittämisen osalta eri tavalla harmonoidun järjestelmän alanimikkeeseen 730411 kuuluvien putkien kylmäkäsittelyä ja harmonoidun järjestelmän alanimikkeeseen 730449 kuuluvien putkien kylmäkäsittelyä.
22
Tullikoodeksin 62 artiklan mukaan komissiolle siirretään valta antaa delegoituja säädöksiä, joissa vahvistetaan säännöt, joiden nojalla katsotaan tullikoodeksin 60 artiklan mukaisesti, että tavaroille on suoritettu tähän tarkoitukseen varustetussa yrityksessä viimeinen merkittävä ja taloudellisesti perusteltu jalostus tai käsittely, joka on johtanut uuden tuotteen valmistukseen tai joka edustaa merkittävää valmistusastetta tietyssä maassa tai tietyllä alueella. Näiden delegoitujen säädösten tarkoituksena on täsmentää, miten viimeksi mainitussa säännöksessä vahvistettuja abstrakteja edellytyksiä on tulkittava ja sovellettava erilaisissa konkreettisissa tilanteissa (tuomio 21.9.2023, Stappert Deutschland, C‑210/22, EU:C:2023:693, 52 kohta oikeuskäytäntöviittauksineen).
23
On kuitenkin todettava, että – kuten unionin tuomioistuimen vakiintuneesta oikeuskäytännöstä ilmenee – komission kyseisen toimivallan käyttämisen edellytyksenä on tiettyjen vaatimusten noudattaminen. Delegoidun asetuksen tavoitteilla on voitava oikeuttaa sen säätäminen, ja asetuksen on täytettävä tällaisen toimen osalta asetetut perusteluja koskevat vaatimukset, eikä komission arviointia, joka koskee mainitun asetuksen soveltamisalaan kuuluvien tuotteiden alkuperämaan määrittämistä, saa rasittaa oikeudellinen virhe tai ilmeinen arviointivirhe tullikoodeksin 60 artiklan 2 kohdan osalta (tuomio 21.9.2023, Stappert Deutschland, C‑210/22, EU:C:2023:693, 53 kohta oikeuskäytäntöviittauksineen).
24
Tämä alkuperä on joka tapauksessa määritettävä käyttäen ratkaisevaa kriteeriä eli asianomaisten tavaroiden ”viimeistä merkittävää jalostusta tai käsittelyä” koskevaa kriteeriä. Kyseisen ilmaisun itsensä on katsottava viittaavan tuotantoprosessin vaiheeseen, jonka tuloksena tavarat saavat käyttötarkoituksensa sekä erityisiä ominaisuuksia ja erityisen koostumuksen, joita niillä ei ollut aiemmin ja joiden osalta ei myöhemmin ole tarkoitus toteuttaa merkittäviä laadullisia muutoksia (tuomio 21.9.2023, Stappert Deutschland, C‑210/22, EU:C:2023:693, 54 kohta oikeuskäytäntöviittauksineen).
25
Tuomioistuimen suorittama arviointi, joka koskee sitä, onko delegoidun asetuksen 2015/2446 liitteen 22-01, jossa säädetään pääasiallisesta säännöstä, kaltaisessa säädöksessä oleva säännös lainmukainen, koskee sitä, onko mahdollisesta oikeudellisesta virheestä riippumatta komissio tehnyt ilmeisen arviointivirheen tullikoodeksin 60 artiklan 2 kohdan täytäntöönpanon osalta, kun otetaan huomioon asianomainen konkreettinen tilanne (tuomio 21.9.2023, Stappert Deutschland, C‑210/22, EU:C:2023:693, 55 kohta oikeuskäytäntöviittauksineen).
26
Unionin tuomioistuimen oikeuskäytännön mukaan komission on perusteltava objektiivisesti tämän tuomion 21 kohdassa esitetyn kaltainen samankaltaisten jalostustoimien erilainen kohtelu, jotta voidaan todeta, ettei komissio ole tehnyt tällaista arviointivirhettä (ks. vastaavasti tuomio 23.3.1983, Cousin ym., 162/82, EU:C:1983:93, 21 kohta ja tuomio 21.9.2023, Stappert Deutschland, C‑210/22, EU:C:2023:693, 56 kohta).
27
Komissio väittää nyt käsiteltävässä asiassa, että se, että harmonoidun järjestelmän alanimikkeeseen 730411 kuuluvat Kiinasta peräisin olevat, Intiaan tuodut putket ovat ASTM A312 ‑standardin mukaisia, on omiaan osoittamaan, että kyseiset tuotteet olivat jo valmiita tuotteita, joita ei voitu jalostaa alkuperän muuttumiseen johtavalla merkittävällä ja taloudellisesti perustellulla tavalla.
28
Komissio väittää myös lähinnä, että harmonoidun järjestelmän alanimikkeeseen 730411 kuuluvien putkien kylmäkäsittelyn, jolla kyseisiä putkia muutetaan siten, että ne kuuluvat harmonoidun järjestelmän alanimikkeeseen 730441, seurauksena putkien käyttötarkoitus tai koostumus eivät muutu verrattuna putkien aiempaan käyttötarkoitukseen tai koostumukseen, koska putkia koskevat viimeisimmät laadulliset muutokset tehtiin niiden kuumakäsittelyssä, jonka perusteella ne luokiteltiin alanimikkeeseen 730411. Komissio katsoo nimittäin, että vaikka tällainen putkien kylmäkäsittely johtaa kyseisten tuotteiden tiettyihin peruuttamattomiin muutoksiin pääasiallisesti niiden mittoja pienentämällä, se ei kuitenkaan merkitse sitä, että mainittuja tuotteita ei voitaisi käyttää kaasujen tai hiilivetyjen johtamiseen tai että tuotteet eivät olisi ASTM A312 ‑standardin mukaisia, mistä kaikki unionin tuomioistuimessa huomautuksia esittäneet asianosaiset ovat samaa mieltä. Komission mukaan on siten niin, että mainittu kylmäkäsittely poikkeaa 21.9.2023 annetussa tuomiossa Stappert Deutschland (C‑210/22, EU:C:2023:693) kyseessä olleiden putkiaihioiden, jotka olivat puolivalmisteita ja jotka kuuluivat harmonoidun järjestelmän alanimikkeeseen 730449, kylmäkäsittelystä.
29
Tältä osin on todettava, että harmonoidun järjestelmän alanimikkeeseen 730411 kuuluviksi tavaroiksi on nimetty ruostumattomasta teräksestä valmistetut saumattomat putket, jollaisia käytetään öljy- tai kaasuputkijohdoissa, ja harmonoidun järjestelmän alanimikkeeseen 730441 kuuluviksi tavaroiksi on puolestaan nimetty muut ruostumattomasta teräksestä valmistetut saumattomat, poikkileikkaukseltaan ympyrän muotoiset, kylmävedetyt- tai valssatut putket.
30
Näin ollen on niin, että putket eivät enää kuulu harmonoidun järjestelmän alanimikkeeseen 730411 ja voivat kuulua harmonoidun järjestelmän alanimikkeeseen 730441, kun ne menettävät öljy- tai kaasuputkijohdoissa käytettäville putkille tyypilliset ominaisuudet, mikä ei välttämättä johda sellaisten ominaisuuksien menettämiseen, jotka mahdollistavat niiden käytön mainittuun tarkoitukseen.
31
Edellä esitetystä seuraa, että vaikka harmonoidun järjestelmän alanimikkeeseen 730411 kuuluvien putkien kylmäkäsittelyllä, jolla kyseisiä putkia muutetaan siten, että ne kuuluvat harmonoidun järjestelmän alanimikkeeseen 730441, saatetaan muuttaa putkien ominaisuuksia merkittävällä tavalla, mainittujen putkien alkuperäinen käyttötarkoitus ja koostumus eivät kuitenkaan muutu pelkästään tällaisen kylmäkäsittelyn seurauksena.
32
Tätä arviointia ei horjuta tämän tuomion 18 kohdassa mainittu unionin tuomioistuimen esittämään tietopyyntöön ennakkoratkaisua pyytäneen tuomioistuimen antama vastaus, jonka mukaan harmonoidun järjestelmän alanimikkeeseen 730411 kuuluvien putkien kylmäkäsittelyllä saattaa olla merkittävä vaikutus kyseisten putkien mittoihin, rakenteeseen ja ominaispiirteisiin. Kyseisestä vastauksesta ei näet ilmene, että pääasiassa kyseessä oleva putkien kylmäkäsittely olisi tehty siinä laajuudessa, ettei kyseisiä putkia olisi enää voitu käyttää öljyn ja kaasun kuljetukseen, tai että putkien koostumusta olisi muutettu. Tällaisen arvioinnin vahvistaa päinvastoin se, että kyseiset putket ovat edelleen ASTM A312 ‑standardin mukaisia mainitun käsittelyn jälkeen. Kuten komissio väittää muiden asianosaisten tätä kiistämättä, mainittu standardinmukaisuus osoittaa sen, että kyseisiä putkia voidaan käyttää öljyn ja kaasun kuljetukseen.
33
Tässä tilanteessa on katsottava, että se, että pääasiallisella säännöllä kohdellaan alkuperän määrittämisen osalta eri tavalla harmonoidun järjestelmän alanimikkeeseen 730411 kuuluvien putkien kylmäkäsittelyä ja harmonoidun järjestelmän alanimikkeeseen 730449 kuuluvien putkien kylmäkäsittelyä, on objektiivisesti perusteltu. Komissio ei siis tehnyt ilmeistä arviointivirhettä säätäessään kyseisen säännön.
34
Kaiken edellä esitetyn perusteella esitettyyn kysymykseen on vastattava, että tämän kysymyksen tarkastelussa ei ole tullut esiin mitään sellaista seikkaa, joka vaikuttaisi pääasiallisen säännön pätevyyteen.
Oikeudenkäyntikulut
35
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (kahdeksas jaosto) on ratkaissut asian seuraavasti:
Ennakkoratkaisukysymyksen tarkastelussa ei ole tullut esiin mitään sellaista seikkaa, joka vaikuttaisi harmonoidun tavarankuvaus- ja koodausjärjestelmän alanimikkeeseen 730441 kuuluviin tavaroihin sovellettavan pääasiallisen säännön, josta säädetään Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta 28.7.2015 annetun komission delegoidun asetuksen (EU) 2015/2446 liitteessä 22-01, pätevyyteen.
Allekirjoitukset
(
*1
)	Oikeudenkäyntikieli: tšekki.